**Samuel Bode Miller** [b'õudi] (sündinud 12. oktoobril 1977 New Hampshire'is Eastonis) on endine USA mäesuusataja, olümpiavõitja ja mitmekordne maailmameister.

Miller on neljakordne mäesuusatamise maailmameister neljal alal. Ta on kahekordne maailma karika üldvõitja (2005 ja 2008). Lisaks on ta kolm korda võitnud Alpi kahevõistluse karika (2003, 2004 ja 2008), kaks korda ülisuurslaalomi karika (2005 ja 2007) ning korra suurslaalomi karika (2004). Ta oli üks vähestest mäesuusatajatest, kes osales kõikidel aladel, ning üks viiest meessportlasest läbi aegade, kes on võitnud maailma karika etapi igal viiel mäesuusatamise alal: slaalomis, suurslaalomis, ülisuurslaalomis, kiirlaskumises ja Alpi kahevõistluses.

Bode Miller kasvas koos vanema ja noorema õe ning noorema vennaga üles looduseusku perekonnas, kes elas palkmajas, kus muu hulgas ei kasutatud elektrit ja polnud kanalisatsiooni. Tema noorema õe nimi on Genesis Wren Bungo Windrushing Turtleheart (lühidalt Wren) ja venna nimi on Nathaniel Kinsman Ever Chelone Skan (lühidalt Chelone). Kooliskäimise asemel õpetati teda kodus. Kui vanemad lahutasid, läksid lapsed siiski kooli. Bodel õnnestus saada stipendium Maine'is asuvasse suusakooli.

Maailma karikavõistlustel hakkas Bode osalema 18-aastaselt, aastal 1996. Ta pääses kiiresti USA mäesuusakoondisse ning osales 1998. aasta taliolümpiamängudel Jaapanis Naganos slaalomis ja suurslaalomis.

Aastal 2001 sai ta oma esimese MK-etapivõidu Prantsusmaal Val-d'Isère'is suurslaalomis. Laiemalt tuntuks sai ta aga kahe hõbemedaliga 2002. aasta taliolümpiamängudel USA-s Salt Lake Citys suurslaalomis ja Alpi kahevõistluses.

Bode Miller tuli maailmameistriks 2003 suurslaalomis ja Alpi kahevõistluses (lisaks oli ta teine ülisuurslaalomis) ning 2005 ülisuurslaalomis ja kiirlaskumises.

Enne 2006. aasta taliolümpiamänge Itaalias Torinos peeti Millerit olümpiamängude potentsiaalseks kangelaseks, sest ta osales kõigil viiel alal ja oli igaühel medalisoosik. Siiski ei saanud ta sealt ainsatki medalit. Ta jäi kiirlaskumises 5. kohale, diskvalifitseeriti Alpi kahevõistluse slaalomis pärast kiirlaskumise võitmist, katkestas ülisuurslaalomi, jagas 6. kohta suurslaalomis ja lõpuks katkestas slaalomis.

Miller võitis üldarvestuses maailma karika mäesuusatamises 2005 ja 2008. Enne teda võitsid ameeriklastest viimati maailma karika 1983 Phil Mahre ja Tamara McKinney.

2008./09. aasta hooaeg oli kaheksa aasta jooksul tema kõige halvem. Ta ei võitnud ainsatki MK-etappi ja saavutas üksnes kaks esikolmikukohta, mõlemad teised kiirlaskumises. Hooaja lõpu jättis ta vigastuse tõttu vahele ja vihjas isegi spordist loobumisele.

2010. aasta taliolümpiamängudel Kanadas Vancouveris valiti ta taas kõiki viit distantsi sõitma. Avadistantsil kiirlaskumises võitis ta pronksmedali 0,09-sekundilise kaotusega Šveitsi sportlasele Didier Défagole ja 0,02-sekundilise kaotusega Norra sportlasele Aksel Lund Svindalile. Seejärel võitis ta ülisuurslaalomis hõbemedali, kaotades Svindalile 0,24 s. Alpi suurslaalomis oli ta kiirlaskumise järel alles 7. aga slaalomis saavutasid USA sportlased 3 parimat aega (Miller kolmanda) ja Bode Miller tõusis esimest korda elus olümpiavõitjaks. Ta edestas hõbeda saanud Horvaatia sportlast Janica Kostelići 0,33 sekundiga. Kiirlaskumise võitja Svindal katkestas slaalomis. Kuid rohkem medaleid Miller võita ei suutnud ning ta katkestas nii suurslaalomis kui slaalomis.

2014. aasta taliolümpiamängudel Sotšis võitis ta ülisuurslaalomis pronksmedali, saades toona 36-aastaselt vanimaks olümpiamedalistiks mäesuusatamises. Hooaeg 2013–14 jäi ka tema viimaseks. Lõplikult teatas ta sportlaskarjääri lõpetamisest 2017. aastal.

Bode Miller on lisaks oma hulljulgele sõidustiilile tuntud ka oma otsekohese ütlemise ja isepäise käitumise poolest.

Saavutused
----------

Bode Miller Torino olümpiamängude suurslaalomirajal
Bode Miller pesapalli mängimas (2009)
###  Olümpiamängudel

* 2002 Ameerika Ühendriigid Salt Lake Citys
	+ hõbemedal suurslaalomis
	+ hõbemedal Alpi kahevõistluses
* 2010 Kanada Vancouveris
	+ **olümpiavõitja** Alpi kahevõistluses
	+ hõbemedal ülisuurslaalomis
	+ pronksmedal kiirlaskumises

* 2014 Venemaa Sotšis
	+ pronksmedal ülisuurslaalomis

### Maailmameistrivõistlustel

* 2003 Šveits Sankt Moritzis
	+ **maailmameister** suurslaalomis
	+ **maailmameister** Alpi kahevõistluses
	+ hõbemedal ülisuurslaalomis
* 2005 Itaalia Bormios
	+ **maailmameister** ülisuurslaalomis
	+ **maailmameister** kiirlaskumises

### Maailma karikavõistlustel

#### Maailma karikas

* Üldkarikas
	+ **1. koht** – **2005, 2008**
	+ 2. koht – 2003
	+ 3. koht – 2006
* Suurslaalomi karikas
	+ **1. koht** – **2004**
	+ 2. koht – 2003, 2005
* Ülisuurslaalomi karikas
	+ **1. koht** – **2005, 2007**
* Kiirlaskumise karikas
	+ 2. koht – 2005, 2008
* Alpi kahevõistlus
	+ **1. koht – 2003, 2004, 2008**
	+ 2. koht – 2006

#### Maailma karika etapivõidud

Bode Miller osales karjääri jooksul 438 MK-etapil ja võitis neist 33: 8 etappi kiirlaskumises, 5 ülisuurslaalomis, 9 suurslaalomis, 5 slaalomis ja 6 Alpi kahevõistluses. Sellega on ta USA läbi aegade edukaim meesmäesuusataja. Poodiumile jõudis ta kokku 79 korda: 21 korda suurslaalomis, 20 korda kiirlaskumises, 13 korda Alpi kahevõistluses, 12 korda slaalomis ja ülisuurslaalomis ning üks korda paralleelslaalomis.

| Jrk. nr | Kuupäev | Koht | Riik | Ala |
| --- | --- | --- | --- | --- |
| 1. | 9. detsember 2001 | Val-d'Isère |  Prantsusmaa | suurslaalom |
| 2. | 10. detsember 2001 | Madonna di Campiglio |  Itaalia | slaalom |
| 3. | 6. jaanuar 2002 | Adelboden |  Šveits | slaalom |
| 4. | 22. jaanuar 2002´ | Schladming |  Austria | slaalom |
| 5. | 22. detsember 2002 | Alta Badia |  Itaalia | suurslaalom |
| 6. | 4. jaanuar 2003 | Kranjska Gora |  Sloveenia | slaalom |
| 7. | 26. oktoober 2003 | Sölden |  Austria | suurslaalom |
| 8. | 22. november 2003 | Park City |  USA | suurslaalom |
| 9. | 11. jaanuar 2004 | Chamonix |  Prantsusmaa | Alpi kahevõistlus |
| 10. | 25. jaanuar 2004 | Kitzbühel |  Austria | Alpi kahevõistlus |
| 11. | 15. veebruar 2004 | Sankt Anton |  Austria | slaalom |
| 12. | 28. veebruar 2004 | Kranjska Gora |  Sloveenia | suurslaalom |
| 13. | 24. oktoober 2004 | Sölden |  Austria | suurslaalom |
| 14. | 27. november 2004 | Lake Louise |  Kanada | kiirlaskumine |
| 15. | 28. november 2004 | Lake Louise |  Kanada | ülisuurslaalom |
| 16. | 3. detsember 2004 | Beaver Creek |  USA | kiirlaskumine |
| 17. | 12. detsember 2004 | Val-d'Isère |  Prantsusmaa | suurslaalom |
| 18. | 13. detsember 2004 | Sestriere |  Itaalia | slaalom |
| 19. | 11. märts 2005 | Lenzerheide |  Šveits | ülisuurslaalom |
| 20. | 3. detsember 2005 | Beaver Creek |  USA | suurslaalom |
| 21. | 16. märts 2006 | Åre |  Rootsi | ülisuurslaalom |
| 22. | 1. detsember 2006 | Beaver Creek |  USA | kiirlaskumine |
| 23. | 15. detsember 2006 | Gardena/Groeden |  Itaalia | suurslaalom |
| 24. | 20. detsember 2006 | Hinterstoder |  Austria | ülisuurslaalom |
| 25. | 13. jaanuar 2007 | Wengen |  Šveits | kiirlaskumine |
| 26. | 29. detsember 2007 | Bormio |  Itaalia | kiirlaskumine |
| 27. | 13. jaanuar 2008 | Wengen |  Šveits | kiirlaskumine |
| 28. | 20. jaanuar 2008 | Kitzbühel |  Austria | Alpi kahevõistlus |
| 29. | 27. jaanuar 2008 | Chamonix |  Prantsusmaa | suur Alpi kahevõistlus |
| 30. | 3. veebruar 2008 | Val-d'Isère |  Prantsusmaa | suur Alpi kahevõistlus |
| 31. | 1. märts 2008 | Kvitfjell |  Norra | kiirlaskumine |
| 32. | 15. jaanuar 2010 | Wengen |  Šveits | suur Alpi kahevõistlus |
| 33. | 2. detsember 2011 | Beaver Creek |  USA | kiirlaskumine |

Vaata ka
--------

* Mäesuusatamine 1998. aasta taliolümpiamängudel
* Mäesuusatamine 2002. aasta taliolümpiamängudel
* Mäesuusatamine 2006. aasta taliolümpiamängudel
* Mäesuusatamine 2010. aasta taliolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **Bode Miller** |

* Bode Milleri koduleht
* Bode Miller FIS-i kodulehel (inglise)
* Rain Pruul. Bode Miller – rokistaari elustiiliga tšempion, EPL, 6. veebruar 2006